A magyar foci hőse lehet a héten
A világbajnok freestyle focista, Szász Kitti a budapesti Európa-bajnokságra készül.
Amint arról írtunk, a héten az Ötkertben rendezik a freestyle foci Európa-bajnokságot. Három magyar világklasszis is indul, köztük van természetesen Szász Kitti is, aki kétszer nyert a legrangosabbnak vélt Red Bull Street Style bajnokságon.

Amikor csak pár nap van egy nagy eseményig, izgulsz már?

Igen. Egyre jobban.

Izgulós vagy általában is? Mennyire van jelen ebben a sportágban ez a faktor? Nem biztos, hogy jó pont, ha valaki ideges, hisz nagyon kell koncentrálni.

Hajlamos vagyok izgulni, túlstresszelni egy-két helyzetet, edzést. Ha viszont már érzem a verseny atmoszféráját, akkor elengedem, és képes vagyok koncentrálni azokra a dolgokra, amiket elterveztem.

Hülye kérdés, ha megkérdezem, mennyire számítasz esélyesnek? Milyen lesz ez a mostani mezőny? Követed rendszeresen a többiek eredményeit?

Általában figyelem a feltöltött videókat, és szoktam elemezni a mozdulatokat, hogy kik mikre képesek. Ez alapján fel tudom mérni, milyen trükkökkel kell megküzdenem. Hajlamos vagyok másokra koncentrálni, a többi versenyzőre, ami nem mindig jó, mert a saját trükkjeimet ignorálom.

Vagy ellesel valamit...

Igen, bár inkább a fiúk videói inspirálnak. Az ő gyakorlataikat fejlesztem tovább. Mindegyik lánnyal versenyeztem már a nevezők közül, nincsenek újak. A 2014-es brazíliai vb-n lehetnek friss szereplők.

Mennyit gyakorolsz egy nap?

Változó, most a sulihoz is kötnöm kell a programom, az egri Eszterházy Károly Főiskolára járok sportszervező szakra. A napi két óra megvan, a verseny előtt inkább három.

Mekkora a rangja ennek a sportágnak, vagy azon belül egy ilyen Eb-nek?

Sokat fejlődött az utóbbi időben. Azután, hogy a Red Bull a sportág mellé állt, és elkezdte a rangos eseményeket szervezni, megdobta a népszerűségét a freesytle focinak. A mostani Eb nagy dobásnak számít a mi közösségünkben. A fiúk ráadásul nagyon sokan lesznek, magyarok is bőven. Minden azon múlik majd, ki mennyire képes koncentrálni, és kizárni a külvilágot.

A közönség képes megzavarni egy gyakorlatot?

Ez egyénfüggő. A beszélgetés és a taps ereje megzavarhat valakit, főleg, ha váratlanul kiabálnak valamit. Persze valakit ez motivál éppen. Lelkes és zsúfolt lesz most is a közönség, óriási hangulat alakul ilyenkor ki.

Zsúfolt lesz a döntő napja is, hiszen este még jelenésed lesz a Sportcsillagok Gálaestjén is, mint vendégfellépő.

Egy-két lánynak megígértem, hogy szállást biztosítok neki, így velük mindenképp foglalkoznom kell. Hogy az este hogy alakul, még nem tudom.

Ezek szerint jó a viszony a nemzetközi mezőny tagjai között.

Igen, de mivel lányok vagyunk, megy a furkálódás is, ezt főleg a tokiói vb-n vettem észre. Remélem, ez javulni fog a későbbiekben, mert a fiúk például kifejezetten összetartóak.

Videó – Szász Kitti egyik korábbi gyakorlata:

Ahol a futball esze és szíve találkozik!

Válogatott írások a legjobbaktól.

Minden hónapban legalább 24 kiemelkedő színvonalú tartalom havi 990 forintért. Próbáld ki 490 forintért az első hónapban!

Ahogyan szerzőgárdánk összetétele ígéri, a legkülönfélébb műfajokban, témákban jelennek majd meg szövegek: lesznek elemzések, interjúk, kisprózák, riportok, lesznek hazai és nemzetközi témák, adat- és véleményalapú cikkek egyaránt.

Tartsatok velünk minél többen, hogy együtt alakíthassuk, építhessük az új magyar futballújságot, amely leginkább az írások nívójával és egyediségével akar kitűnni! Fizessetek elő, olvassatok, kövessetek minket, vitatkozzatok velünk, adjatok ötleteket! Várjuk ebbe a közösségbe mindazokat, akiknek a futball csak egy játék, s mindazokat, akiknek a futball több mint egy játék.

KIPRÓBÁLOM!
Foci